Awtodróha

Awtodróha je dalokowobchadny puć, kotryž słuži bjez wuwzaća spěšnemu wobchadej a tworowemu wobchadej z motorskimi jězdźidłami. Wobsteji normalnje z dweju směroweju jězdnjow z wjacorymi jězdnymi ćěrjemi. W Němskej maja awtodróhi znajmjeńša dwě ćěri do kóždeho směra a přidatnje zwjetša nabóčnu ćěr naprawo. Na modernych awtodróhach stej směrowej jězdni přez wobtwjerdźenu srjedźnu smuhu wot so dźělenej. Jězdnja wobsteji zwjetša z betona abo asfalta.

Porno druhim dróham awtodróhi křižowanišćow w prěnjotnym zmysle nimaja. Přechody mjez awtodróhomaj abo mjez awtodróhu a druhimi dróhami so na samsnej runinje njerealizuja, ale z pomocu přijězdow a wotjězdow, mostow a tunlow.

We wjele krajach je wužiwanje awtodróhi jenož z popłatkom móžne. Nimale wšudźe je dowolena spěšnosć zamjezowana, zwjetša na 120 abo 130 km/h. W Němskej tajki powšitkowny limit njeeksistuje. Prěnja zjawna awtodróha Němskeje běše w lěće 1932 wotewrjena dźensniša A 555 mjez Kölnom a Bonnom. Dźensa steja němske awtodróhi zasadnje pod dohladom zwjazka a mjenuja so tuž zwjazkowe awtodróhi, skrótka BAB („Bundesautobahn“). Němska syć wobjimuje něhdźe 13.000 kilometrow a je tuž po  chinskej, US-ameriskej a španiskej štwórta najdlěša na swěće.

Přez Łužicu wjedu tři awtodróhi, a to A 4 (Drježdźany–Budyšin–Wrócław), A 13 (Drježdźany–Berlin) a A 15 (Błóta–Baršć).

 Wobrazarnja 

 Wotkaz